Diari Oficial de la Generalitat Valenciana


Sumari del DOGV 8878, del 10-08-2020 (2020/6533)

DECRET 89/2020, de 31 de juliol, del Consell, d'aprovació de les bases reguladores per a la concessió directa d'ajudes per a actuacions d'emergència en països o zones geogràfiques amb major vulnerabilitat per la Covid-19.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8878

Data del DOGV
:   10-08-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/6533


Data del document
:   31-07-2020

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Descriptors 

:   * Conselleria de Participació, Transparència, Cooperació i Qualitat Democràtica
    * ajuda a l'exterior
    * malaltia infecciosa
    * ajuda pública

DECRET 89/2020, de 31 de juliol, del Consell, d'aprovació de les bases reguladores per a la concessió directa d'ajudes per a actuacions d'emergència en països o zones geogràfiques amb major vulnerabilitat per la Covid-19. [2020/6533]  
  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, com a acció humanitària, el conjunt d'actuacions d'ajuda a les víctimes de desastres naturals i conflictes armats, o a poblacions en situació de vulnerabilitat extrema, orientades a garantir la seua subsistència, protegir els seus drets, defensar la seua dignitat i establir les bases del seu posterior desenvolupament. Igualment, comprén les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que fora.  
Les ajudes alimentària i sanitària d'emergència, l'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a aquests col·lectius i els projectes de defensa d'aquests, constitueixen així mateix acció humanitària.  
  
L'11 de març de 2020, l'Organització Mundial de la Salut (OMS) va declarar oficialment el coronavirus SARS-CoV-2, responsable de la malaltia Covid-19, com una pandèmia, que s'ha estés a més d'un centenar de països. Una de les majors preocupacions que suscita és que el coronavirus SARS-CoV-2 s'estén a gran velocitat, per la qual cosa la prioritat en aquests moments és prendre mesures per a frenar la seua propagació. En aquest sentit, l'avanç de la crisi de la Covid-19 amenaça de castigar desproporcionadament als països més empobrits, no sols en forma de crisi sanitària a curt termini sinó també a llarg termini, a través dels efectes socioeconòmics que es prolongaran durant mesos i anys. Segons les últimes dades de l'OMS, la Covid-19 ja ha infectat a prop de 12 milions de persones en 195 països o territoris de tot el planeta i ha provocat més de 535.188 defuncions.  
El context sociopolític i cultural de cadascun dels països influeix de manera decisiva en la propagació del virus entre la població. Factors com les infraestructures sanitàries, la fortalesa del sistema sanitari nacional, la disponibilitat de recursos mèdics sanitaris, les condicions d'habitabilitat de la població i els costums socioculturals determinen la capacitat de prevenció de la població davant la pandèmia, així com en la velocitat de transmissió de la Covid-19. En aquest marc, la rapidesa del nivell de transmissió entre països difereix. A més dels comentats anteriorment, altres factors resulten determinants en la capacitat d'afrontar la pandèmia. La càrrega prèvia de malaltia preexistent entre la població, la situació nutricional i sanitària general o el marc de protecció socioeconòmic, són factors que poden comportar variacions en les dades d'anàlisis derivades de la crisi de la Covid-19.  
  
D'altra banda, alguns països d'Amèrica, Àfrica i Orient Mitjà presenten múltiples factors afegits de vulnerabilitat que poden agreujar l'evolució de la propagació del virus i la capacitat de resposta de cada sistema sanitari. Contextos en els quals s'estaven afrontant crisis humanitàries cròniques, amb sistemes sociopolítics i sanitaris molt afeblits, en els quals la població s'enfronta a conflictes armats que s'han cronificat al llarg del temps.  
En aquest context sanitari internacional, el suport als països que presenten majors febleses en la lluita contra la Covid-19 és fonamental en el control de la pandèmia global, atés que mentre la crisi sanitària romanga en algun lloc del món, el risc de contagi massiu continuarà existint. En aquest escenari, resulta imprescindible fer costat a aquells països amb sistemes de salut febles i necessitats significatives en la capacitat de preparació i resposta davant situacions d'emergència. Zones geogràfiques en les quals la limitació dels seus sistemes sanitaris, bé siga degut a l'escassetat de personal sanitari i d'adquisició d'equips mèdics essencials o de protecció personal, recursos i tractaments farmacològics provoquen una necessitat major d'ajuda davant la pandèmia.   
La limitació que presenten per a afrontar les mesures de contenció del virus i d'atenció al volum de pacients que es preveu que emmalaltiran, a més de la incidència que aquesta crisi tindrà a llarg termini provocant un gran impacte socioeconòmic suposarà conseqüències que són difícils de preveure.  
Tant el sistema de Nacions Unides com del Comité Internacional de la Creu Roja (CICR) han llançat diverses crides per a contindre aquesta crisi sanitària mundial. L'Oficina de Nacions Unides per a la Coordinació d'Assumptes Humanitaris (OCAH) ha coordinat el Pla global de resposta humanitària (GHRP, per les seues sigles en anglés) per a la Covid-19 el període d'execució de la qual és de 9 mesos amb prevenció d'actualització mensual per a adaptar-se a l'evolució del virus i el seu impacte en les diferents situacions d'emergència humanitària. Es tracta d'una crida coordinada de les Nacions Unides amb cobertura d'abril a desembre de 2020 davant l'impacte que aquesta crisi puga provocar en contextos humanitaris.  
S'ha reunit el 6 de juliol de 2020 amb caràcter urgent el Comité Permanent d'Acció Humanitària de la Comunitat Valenciana (CAHE), que és l'òrgan de coordinació de les institucions públiques i entitats privades de la Comunitat Valenciana que destinen fons a l'acció humanitària plantejada que exposa la necessitat de conéixer els projectes de les organitzacions no governamentals que compten amb estructura suficient sobre el terreny per a atendre aquesta situació urgent i excepcional.  
  
La Generalitat ha establit que els seus projectes hauran d'executar-se en aquells països o zones geogràfiques amb major vulnerabilitat a la Covid-19, on es puguen agreujar l'evolució de la propagació del virus i la capacitat de resposta de cada sistema sanitari, en els quals la població s'enfronta a conflictes armats que s'han cronificat al llarg del temps, generant desplaçaments interns de població, on existeixen assentaments de persones desplaçades i refugiades i zones caracteritzades per la superpoblació, alineant-se amb les prioritats estratègiques del Pla global de resposta humanitària per a la Covid-19 de l'Oficina de Nacions Unides per a la Coordinació d'Assumptes Humanitaris (OCAH).  
  
Els projectes, en un termini màxim de dotze mesos, han de respondre com a mínim a una de les següents prioritats (àrees d'intervenció):  
  
- Reforç dels sistemes i serveis de salut, aigua i sanejament, fins i tot mitjançant la distribució de sabó i la millora de l'accés a l'aigua.  
- Distribució de material mèdic sanitari, equips de protecció individual, i subministraments farmacològics.  
- Distribució entre la població de material de desinfecció i higiene bàsica, productes virucides i màscares de protecció.  
- Reforç de les campanyes de comunicació veraç a la població, que actualitze la informació sobre la situació de la pandèmia, i subministre informació relativa a les mesures de prevenció a adaptar per cada persona.  
- Reforç i manteniment, en la mesura que siga possible, dels centres educatius, com a recursos de protecció social de la infància, de foment de la higiene personal i d'accés a informació veraç.  
- Atenció a la població refugiada i desplaçada que es troba en els camps de refugiats, d'acord amb les especials característiques habitacionals d'aquests, mitjançant el reforç de la distribució de materials de recer, articles d'ajuda i mitjans de vida bàsics, capacitació del personal, promoció de les mesures de prevenció i participació en la preparació de zones d'aïllament i quarantena.  
La selecció dels projectes a subvencionar s'ha fet conforme a la Carta Humanitària i les Normes Mínimes per a la Resposta Humanitària del Projecte Esfera. Aquest projecte va ser iniciat en 1997 per un grup d'organitzacions no governamentals a fi d'elaborar un conjunt de normes mínimes universals en àmbits essencials de les respostes humanitàries. La Carta Humanitària i les normes mínimes per a la resposta humanitària són el resultat de l'experiència col·lectiva de moltes persones i organitzacions i, per tant, no representen les opinions de cap entitat en particular, i és l'instrument idoni per a realitzar la valoració i selecció dels projectes d'acció humanitària.  
  
En aquest context, el procediment més adequat per a articular la resposta humanitària que ofereix la Generalitat davant aquesta catàstrofe natural és la concessió directa de subvencions, segons l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social o econòmic o humanitari o unes altres degudament justificades que dificulten la seua convocatòria pública.   
Per a finançar aquestes actuacions cal realitzar una modificació pressupostària, dotant una nova línia de subvenció del Pressupost de la Generalitat per a 2020, per un import de 500 .000,00 €.  
Per tot l'anterior, d'acord amb l'article 28.c de la Llei 5/1983, de 30 desembre, de la Generalitat, del Consell, a proposta de la consellera Participació, Transparència, Cooperació i Qualitat Democràtica, prèvia deliberació del Consell, en la reunió de 31 de juliol de 2020,  
  
  
DECRETE  
  
Article 1. Objecte  
1. Aquest decret té com a objecte aprovar les bases reguladores per a la concessió directa, amb caràcter excepcional, i per raons humanitàries, d'ajudes per a la realització de projectes d'acció humanitària consistents en actuacions d'emergència per a fer front a la Covid-19 a Àfrica Subsahariana, Orient Pròxim o zones d'acolliment de població refugiada o desplaçada.  
2. L'execució dels projectes comportarà la realització de les següents activitats per part de les entitats beneficiàries:  
a) Reforç dels sistemes i serveis de salut, aigua i sanejament, fins i tot mitjançant la distribució de sabó i la millora de l'accés a l'aigua.  
  
b) Distribució de material mèdic sanitari, equips de protecció individual i subministraments farmacològics.  
c) Distribució entre la població de material de desinfecció i higiene bàsica, productes virucides i màscares de protecció.  
d) Reforç de les campanyes de comunicació veraç a la població, que actualitze la informació sobre la situació de la pandèmia, així com que subministre informació relativa a les mesures de prevenció a adoptar per cada persona.  
e) Atenció a població desplaçada o refugiada que es trobe en camps de refugiats.  
3. El període d'execució dels projectes subvencionats s'estendrà a un període de dotze mesos a comptar des del pagament de la subvenció. Les entitats beneficiàries deuran iniciar l'execució del projecte en el termini màxim de 15 dies, a comptar des de la recepció total o parcial dels fons. No obstant això, atesa la naturalesa i urgència dels projectes, si les entitats beneficiàries disposen de fons propis per a poder començar l'execució del projecte, podran iniciar-la a partir de l'entrada en vigor d'aquest decret. En tot cas, la data d'inici de l'execució dels projectes haurà de ser comunicada a la Direcció General de Cooperació i Solidaritat.  
  
Article 2. Règim Jurídic aplicable i compatibilitat amb la normativa de competència de la Unió Europea  
Aquestes ajudes es regiran, a més pel que s'estableix en aquest decret, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol; i, amb caràcter més general, pel que es preveu en la Llei 39/2015, d'1 d'octubre, del procediment administratiu comú de les administracions públiques, i en qualsevol altra disposició normativa que, per la seua naturalesa, poguera resultar d'aplicació  
Les subvencions concedides no té el caràcter d'ajuda d'Estat a què es refereix l'article 107.1 del Tractat de Funcionament de la Unió Europea, atés que les ajudes públiques concedides, per la seua naturalesa, no suposen un avantatge econòmic, no falsegen ni poden falsejar la competència ni els intercanvis comercials entre Estats membres. En conseqüència, queden exemptes de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques.  
  
Article 3. Modalitats d'ajuda  
Les ajudes destinades a finançar els projectes regulats per aquestes bases adoptaran la modalitat de subvenció.   
  
Article 4. Entitats beneficiàries i criteris de selecció  
Són beneficiàries de subvenció, amb els projectes i imports que s'indiquen, amb càrrec a l'aplicació pressupostaria 31.79.41.686.63 dels pressupostos de la Generalitat per a l'exercici 2020, les entitats següents:  
a) Creu Roja Espanyola, amb CIF Q9260709R, serà beneficiària d'una subvenció de 67,823,99 €, per a l'execució del projecte denominat «Reforç dels sistemes públics i comunitaris per a salvar vides i contindre la pandèmia de la Covid-19, a través de mesures i campanyes de prevenció, provisió de necessitats bàsiques i protecció dels mitjans de vida en el districte de Nyagatare, Ruanda».  
b) Fundació Proclade, amb CIF R30381049, serà beneficiària d'una subvenció de 63,815,07 €, per a l'execució del projecte denominat «Ajuda d'emergència a famílies de Cite-Verté, Mikonga, Chamo de Tirs i Mitendi afectades per l'agreujament de la crisi sanitària i alimentària derivades de la Covid-19».  
c) Fundació Amref Salut Àfrica, amb CIF C78280804, serà beneficiària d'una subvenció de 90.847,67 €, per a l'execució del projecte denominat «Contenint l'avanç de la pandèmia Covid-19 al Senegal».  
  
d) Assemblea de Cooperació per la Pau-País Valencià, CIF A67550420, serà beneficiària d'una subvenció de 62.721,42 €, per a l'execució del projecte denominat «Mitigació dels riscos d'infecció de la Covid-19 i el seu impacte sobre el sistema de salut en el Departament de Say, Níger.»  
e) CESAL, CIF L49082659, serà beneficiària d'una la subvenció de 100.000,00 €, per a l'execució del projecte denominat «Assistència humanitària per a la població migrant veneçolana afectada per la crisi Covid 19 assentada a Lima est».  
f) FARMAMUNDI, CIF J73178732, serà beneficiària d'una subvenció de 100.000,00 €, per a l'execució del projecte denominat «Suport al sistema de salut local de Butembo per a millorar la capacitat de resposta i prevenció davant l'emergència sanitària de la Covid-19, a República Democràtica del Congo».  
g) Fundació Save The Children, CIF M 35291603, serà beneficiària d'una subvenció de 14.791,85 €, per a l'execució del projecte denominat «protegir una generació: resposta a l'emergència Covid-19 per als refugiats sirians a Dohuk, amb enfocament d'infància, Iraq».  
  
Article 5. Obligacions de les entitats beneficiàries  
Són obligacions de les entitats beneficiàries de subvenció, les establides amb caràcter general en l'article 10 de l'Ordre 3/2017, de 31 de major, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació al desenvolupament.  
  
Article 6. Difusió del projecte  
La difusió de les actuacions subvencionades s'ajustarà al que s'estableix en l'article 55 de l'Ordre 3/2017.  
  
Article 7. Procediment de concessió  
1. Les subvencions seran concedides de forma directa segons disposa l'article 22.2.c) de la Llei 38/2003, i l'article 168.1.C de la Llei 1/2015, per concórrer raons humanitàries.  
2. Les bases reguladores de les subvencions es determinen en aquest decret, en compliment del que es disposa en l'article 28.2 de la Llei 38/2003, i en l'article 67 del seu Reglament de desenvolupament aprovat per Real decret 887/2006, de 21 de juliol, així com en el citat article 168.1.C de la Llei 1/2015.  
  
Article 8. Òrgan competent per a la concessió de les subvencions  
Les subvencions seran concedides mitjançant resolució de la persona titular de la Conselleria de Participació, Transparència, Cooperació i Qualitat Democràtica.  
  
Article 9. Finançament  
Per a atendre les obligacions de contingut econòmic que es deriven de la concessió d'aquestes subvencions, d'acord amb l'article 168 de la Llei 1/2015, es crearà una línia de subvenció mitjançant modificació pressupostària en el Pressupost de la Generalitat per a 2020, per import de 500.000,00 € euros, per al finançament de despeses corrents.  
  
  
Article 10. Forma de pagament  
1. El pagament de la subvenció s'efectuarà, amb caràcter immediat després de la notificació de la resolució de concessió, pel 100% del seu import, d'acord amb el que estableix l'article 44.13 de la Llei 10/2019, de 7 de desembre de 2019, de pressupostos de la Generalitat per a l'exercici 2020, en relació amb l'article 19.5 de la Llei 18/2017, de 14 de desembre, de la Generalitat, de cooperació i desenvolupament sostenible.  
2. La data de recepció dels fons haurà de ser comunicada a la Direcció General de Cooperació Internacional al Desenvolupament.  
  
Article 11. Despeses subvencionables  
1. Són despeses subvencionables totes aquelles que, de manera indubtable, estan lligades a l'execució de les activitats subvencionades i que resulten estrictament necessàries per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en el projecte subvencionat.   
2. D'acord amb l'article 31.1 de la Llei 38/2003, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables seran realitzades en el termini d'execució del projecte subvencionat i hauran de ser efectivament pagades en el període comprés entre la data d'inici del projecte subvencionat i abans de la finalització del període de justificació, excepte els d'auditoria que podran realitzar-se i ser pagats després de la finalització del termini d'execució però abans de la fi del termini de justificació.  
  
4. D'acord amb l'article 31.3 de la Llei 38/2003, quan l'import de la despesa subvencionable serà igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten.  
L'elecció entre les ofertes presentades, que hauran d'aportar-se en la fase de justificació econòmica, es realitzarà conforme a criteris d'eficiència, economia i potenciació de recursos locals, i s'haurà de justificar expressament en una memòria l'elecció quan no recaiga en la proposta econòmica més avantatjosa. No podrà, en cap cas, fraccionar-se un contracte a fi de disminuir la quantia d'aquest, i eludir el compliment dels requisits esmentats.  
Sense l'adequada justificació en una oferta que no fora la més favorable econòmicament, l'òrgan concedent podrà recaptar una taxació pericial contradictòria del bé o servei, sent de compte de l'entitat beneficiària les despeses ocasionades. En tal cas, la subvenció es calcularà, prenent com a referència el menor dels dos valors: el declarat pel beneficiari o el resultat de la taxació.  
En el cas d'igualtat de condicions, es donarà preferència als béns o serveis d'origen local i, en el seu cas, als subministrats a la Comunitat Valenciana.  
5. Les despeses subvencionables, de naturalesa corrent, són de dos tipus:  
5.1. Costos directes: són aquelles despeses lligades directament a l'execució del projecte i que són estrictament necessaris per al finançament de les activitats que compliran els objectius d'aquest.  
  
5.1.1. Auditoria externa. S'inclouran en aquesta partida les despeses derivades de la revisió del compte justificatiu mitjançant procediment d'auditoria. El total de la despesa imputada a la Generalitat per aquest concepte no podrà superar la quantia del 4 per 100 de l'import de la subvenció concedida per aquesta.  
5.1.2. Arrendaments. S'inclouran en aquesta partida les despeses de lloguer de terrenys, immobles ?excepte habitatges- vehicles, maquinària, instal·lacions i utillatges necessaris per a l'execució del projecte subvencionat. S'exclou d'aquesta partida el lloguer de les seus administratives o habitatges del personal de l'entitat beneficiària o, en el seu cas, del seu soci local o contrapart estrangera.  
5.1.3. Materials i subministraments. S'inclouran en aquesta partida l'adquisició de consumibles d'oficina i informàtica que siguen necessaris per al desenvolupament de les activitats subvencionades, estris, materials i altres béns o serveis que resulten necessaris per a la seua realització, com ara reprografia i impremta i suports audiovisuals, així com qualsevol tipus de material fungible necessari per a l'execució de les activitats (material sanitari, agrari), així com el manteniment i les assegurances dels vehicles en el terreny.  
5.1.4. Personal. S'inclouran en aquesta partida les despeses derivades de la contractació del personal al servei, totalment o parcialment, del projecte subvencionat, sempre que existisca una relació laboral, fixa o temporal, entre l'entitat beneficiària i la persona treballadora. No s'inclouran despeses originades pels integrants de les juntes directives o consells de direcció de les entitats beneficiàries ni de la contrapart. Igualment s'inclouran en aquesta partida salaris, assegurances socials a càrrec de l'entitat i altres provisions de fons d'obligat depòsit d'acord amb la legislació local i, en cas de personal en l'exterior, totes les despeses derivades de l'aplicació del Reial decret 519/2006, de 28 d'abril, pel qual s'estableix l'Estatut dels Cooperants, sempre que estiguen contemplats en el projecte presentat inicialment per l'entitat beneficiària. Aquests últims, si no és obligat per la legislació laboral que corresponga, han de figurar en el contracte laboral subscrit per l'entitat beneficiària.  
No s'inclouran penalitzacions o compensacions per incompliments de contracte imputables a l'entitat beneficiària, el seu soci local o contrapart, ni recàrrecs per impagament o retards en impostos retinguts o seguretat social. En tot cas haurà de disposar-se del corresponent contracte de treball, juntament amb l'acord complementari de destinació en cas de cooperants, d'acord amb la normativa que ho regisca. En els contractes s'han d'especificar les tasques que s'exerceixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció o qui ho exercisca només es dedique parcialment a activitats relacionades amb l'execució d'una determinada actuació, no serà necessari que figuren expressament en el contracte les activitats que realitza en relació a aquesta actuació.  
Es contemplen tres subpartides per a aquest concepte:  
8.0.1.2. Personal local: personal contractat per l'entitat beneficiària o, en el seu cas, el seu soci local o contrapart estrangera, sotmés a la legislació laboral del país on s'executa el projecte subvencionat i en el qual presta els seus serveis, d'acord amb el règim laboral corresponent, estant les seues funcions i tasques directament relacionades amb les activitats subvencionades.  
7.9.0.0. Personal expatriat: Personal contractat per l'entitat beneficiària sotmés a la legislació espanyola, que presta els seus serveis al país d'execució i les tasques de la qual es vinculen directament al projecte subvencionat. La relació amb l'entitat beneficiària estarà regida, a més de per la resta de la legislació aplicable, pel regulat en el Reial decret 519/2006, de 28 d'abril, pel qual s'estableix l'Estatut dels Cooperants. Els seus acords complementaris de destinació han d'haver sigut presentats, per tant, amb la justificació davant l'òrgan gestor.  
  
5.2.2.4. Personal amb seu a la Comunitat Valenciana: personal contractat per l'entitat beneficiària, sotmés a la legislació espanyola, i que fa el seu treball de forma continuada a la Comunitat Valenciana, i les tasques de la qual es vinculen directament al projecte subvencionat, amb independència dels seus desplaçaments ocasionals a altres zones d'Espanya o país/països vinculat/s al projecte.  
La retribució mensual bruta del personal en seu, local i expatriat, imputable a la subvenció, no excedirà de la quantitat de 3.000,00 euros.  
  
En el projecte presentat inicialment per l'entitat beneficiària, aquesta entitat indicarà el percentatge de la jornada laboral que el personal dedique al projecte subvencionat. La retribució màxima subvencionable es calcularà aplicant el percentatge corresponent.   
El total de la despesa subvencionada per aquest concepte (personal) no podrà superar la quantia del 60% de l'import de la subvenció concedida per la Generalitat.   
5.1.5.Voluntariat. S'inclouran en aquesta partida les despeses en què incórrega l'entitat beneficiària que execute certes activitats mitjançant persones voluntàries de les seues organitzacions que, conforme a la normativa vigent en matèria de voluntariat, no perceben retribucions, com ara les despeses de les pòlisses d'assegurança d'accidents, malaltia i responsabilitat civil que -en el seu cas- siguen subscrites i es deriven directament del projecte, sempre que aquestes despeses no siguen finançades per les persones voluntàries. Els seus acords d'incorporació hauran de complir el que s'estableix en la Llei 45/2015, de 14 d'octubre, de voluntariat, i hauran de ser presentats en l'òrgan directiu en matèria de cooperació internacional per al desenvolupament.   
5.1.6. Altres serveis tècnics i professionals. S'inclouran en aquesta partida aquells serveis, assistències tècniques o consultories, requerits per a la realització de plans de negoci, capacitacions, seminaris, informes (diferents del d'auditoria, que s'imputa a la seua respectiva partida), serveis de disseny i maquetació de materials, despeses de control de gestió o altres necessitats com ara notarials, registrals, de compulsa i de traducció que no impliquen relació laboral amb l'entitat beneficiària i no puguen incloure's en altres partides.  
5.1.7. Viatges, allotjaments i dietes. S'inclouran en aquesta partida les despeses per transport o desplaçament, carburant, allotjament i manutenció, reportades per raó del servei pel personal vinculat al projecte subvencionat en virtut d'una relació laboral, així com per les persones voluntàries i, fins i tot, per les persones destinatàries últimes d'aquest quan la seua execució així ho requerisca, entenent-se, a tals efectes, que són persones destinatàries últimes les persones beneficiades per les activitats subvencionades.   
L'import màxim subvencionable per a aquesta mena de despeses no podrà superar el previst per al personal que presta serveis per a la Generalitat, de conformitat amb les quanties i els conceptes establits en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris. Aquestes quantitats serviran de referència, tant per a les despeses realitzades a Espanya com per als generats al país d'execució del projecte, sempre respectant el valor de mercat.  
En el cas de serveis tècnics i professionals que requerisquen desplaçaments per a la seua execució, només s'imputaran a aquest concepte aquells relacionats amb serveis que no requerisquen un contracte escrit (serveis esporàdics de professors, advocats, notaris o taxadors). Si el servei requereix la subscripció d'un contracte, les despeses de desplaçament i dietes estaran compresos en el preu del contracte, computaran a l'efecte dels límits aplicables en la normativa de contractació i es justificaran d'acord amb l'apartat relatiu a altres serveis tècnics i professionals.   
L'aportació d'un vehicle en espècie serà incompatible amb la imputació amb càrrec a la subvenció de despeses de desplaçaments realitzats amb el mateix vehicle, la seua assegurança i el seu manteniment.  
El total de la despesa subvencionada per aquest concepte no podrà superar la quantia del 15% de l'import de la subvenció concedida.  
5.1.8. Activitats de testimoniatge vinculades a projectes d'acció humanitària. S'inclouran en aquesta partida les despeses imputables al desenvolupament d'accions de sensibilització i incidència en actors locals o internacionals relacionats amb les poblacions beneficiàries. Les activitats testimonials han d'estar vinculades a les assistencials i incidir en els objectius del projecte, així com desenvolupar-se al país d'actuació o en els espais nacionals o internacionals que atenguen aquestes problemàtiques. No podran imputar-se a aquest concepte despeses relacionades amb la visibilitat de l'entitat beneficiària.   
5.1.9. Despeses bancàries. S'inclouran en aquesta partida les despeses bancàries i de transferència dels comptes que figuren a nom del projecte.  
5.2. Costos indirectes: S'entendrà per despeses indirectes aquells propis del funcionament regular de l'entitat beneficiària o, en el seu cas, el seu soci local o contrapart estrangera, que resulten imprescindibles per a l'execució del projecte subvencionat i atribuïbles a aquest, en la mesura en què tals costos corresponguen al període en què efectivament es realitze.  
Les despeses indirectes, amb la definició i límits previstos en aquest decret, es podran acreditar mitjançant declaració responsable signada per la persona que exercisca la representació legal de l'entitat beneficiària en la qual es descriuran els tipus de despeses incloses i els imports destinats a cadascun d'aquestes, i es farà constar que aquestes han sigut realitzades per al sosteniment de l'execució del projecte subvencionat. En tot cas, les dades han de constar en la comptabilitat de l'entitat beneficiària.  
La suma dels costos indirectes imputats al projecte subvencionat no podrà superar el 10% del total dels costos directes d'acord amb el pressupost presentat per l'entitat beneficiària. Tampoc podrà l'entitat beneficiària imputar en concepte de costos indirectes més del 10% de l'import de la subvenció concedida per la Generalitat.  
6. En cap cas seran subvencionables:  
6.1. L'adquisició d'elements inventariables com a maquinària, mobiliari, equips, vehicles, infraestructures, béns immobles i terrenys.  
  
6.2. Els interessos deutors de comptes bancaris.  
6.3. Els recàrrecs i les sancions administratives i penals o els interessos d'aplicació a la demora dels pagaments.  
6.4. Les despeses de procediments judicials derivades o relacionades amb el projecte subvencionat.  
6.5. Les despeses de representació o atencions protocol·làries, esmorzars, servei d'àpats, recepcions, regals, flors, espectacles.   
6.6. Les quotes satisfetes per la pertinença a qualsevol agrupació, plataforma o federació d'entitats o ONGD.  
6.7. Els impostos indirectes quan siguen susceptibles de recuperació o compensació.  
6.8. Indemnitzacions per acomiadament.  
7. L'acreditació de les despeses subvencionables, segons el seu tipus, es realitzarà d'acord amb el que es preveu en l'article 62.3 de l'Ordre 3/2017.  
  
Article 12. Règim de justificació  
La modalitat de justificació de les subvencions concedides a les entitats de les lletres a i b de l'apartat 1, de l'article quart d'aquest decret, serà la de compte justificatiu amb aportació d'informe d'auditor en els termes previstos en l'article 74 del Reial decret 887/2006 i en l'article 63 de l'Ordre 3/2017.  
Respecte a la justificació dels fons percebuts, les entitats beneficiàries hauran de presentar, de manera electrònica, en el termini màxim de sis mesos des de la finalització del projecte, informe final de les actuacions realitzades, en model normalitzat, que s'haurà d'acompanyar a aquest compte justificatiu amb l'informe d'auditoria, amb la documentació justificativa prevista en l'article 61 de l'Ordre 3/2017.  
  
Article 13. Modificació de les actuacions objecte de subvenció  
La modificació de les actuacions objecte de la subvenció es regirà pel que estableix l'article 50 de l'Ordre 3/2017.  
  
Article 14. Incompliments i reintegraments  
1. En els supòsits previstos en els articles 36 i 37 de la Llei 38/2003, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003.  
  
Article 15. Habilitació d'execució i desenvolupament  
Es faculta la persona titular de la Conselleria de Participació, Transparència, Cooperació i Qualitat Democràtica, per a dictar les instruccions i adoptar les mesures necessàries per al desenvolupament i execució d'aquest decret.   
  
Article 21. Eficàcia  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.   
  
Article 17. Recursos  
Contra aquest decret, que posa fi a la via administrativa, podran les persones interessades interposar, potestativament, un recurs de reposició davant el mateix òrgan que l'ha dictat, en el termini d'un mes, comptat des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 31 de juliol de 2020  
  
La vicepresidenta del Consell,  
MÓNICA OLTRA JARQUE  
  
La consellera de Participació, Transparència,  
Cooperació i Qualitat Democràtica  
ROSA PÈREZ GARIJO